SportMEF (<https://www.facebook.com/groups/150296627271/>) je Sportska udruga studenta medicine Zagreb. Udruga djeluje pri Medicinskom fakultetu, a nastala je 2008. godine od Studentske sportske sekcije Medicinskog fakulteta.

Udrugu čine studenti i studentice Medicinskog fakulteta koji pokazuju sportske, ali isto tako i organizacijske afinitete. Cilj udruge je promicanje i razvoj zdravih životnih navika, djelatnost u cilju očuvanja zdravlja u populaciji, promicanje i zaštita humanih ideja, etičkih načela i ljudskih prava, organiziranje humanitarnih, kulturnih i sportskih priredbi, promicanje i razvoj sportskih aktivnosti na Medicinskom fakultetu, promicanje sportske kulture i znanosti u sportu, promicanje osjećaja pripadnosti,doprinos stvaranju odgovornih studenata medicine i budućih liječnika, razvijanje prijateljskog i natjecateljskog duha među članovima, suradnja s drugim studentskim zajednicama i drugim sportskim društvima. Sve to studenti promiču kao članovi jedne ili više sportskih sekcija: atletika, judo, košarka, nogomet, odbojka, plivanje, rukomet, stolni tenis, šah, tenis, vaterpolo i veslanje. Projekti udruge su bitan dio naše djelatnosti, a najvažniji su ''162 stube'', ''SportMEF malonogometni turnir'' i ''Humanijada''. ''162 stube'' je tradicionalna cestovna utrka koja se održava radi promocije zdravlja i sporta kao prevencije kardiovaskularnih, ali i drugih bolesti i iniciranja kretanja kao jednog od osnovnih čimbenika zdravlja. ''SportMEF malonogometni turnir'' je projekt čiji je cilj potaknuti sportsku aktivnost i promicati sport kao zdrav način života, ali i kvalitetno iskorištavanje slobodnog vremena koje imamo.

Kroz turnir igrom i zabavom sudionici unaprjeđuju svoje zdravlje, a samim time sport prezentiraju kao njegov bitan čimbenik. ''Humanijada'' je međunarodni sportsko-edukacijski susret biomedicinskih fakultet. Surađujemo s drugim studentskim zajednicama i ljudima koji će biti uključeni u djelovanje našeg doktorskog poziva. Sudjelovanjem na Humanijadi još više razvijamo timski duh, jačamo samopouzdanje, oslobađamo se stresa, a samim time postajemo odgovorniji jedni prema drugima, ali i svom zdravlju. Osim projekata neizostavan dio je i nastup na Sveučilišnom prvenstvu grada Zagreba na kojem studenti medicine sudjeluju od akademske godine 1992./1993. Na taj način promičemo osjećaj pripadnosti Medicinskom fakultetu, razvijamo timski duh i prijateljske odnose sa studentima drugih visokoškolskih ustanova.

Postižemo odlične rezultate čime pokazujemo da osim intelektulanih posjedujemo i odlične fizičke predispozicije te smo u potpunosti kompetitivni fakultetima koji ostavljaju više prostora za bavljenje sportom.